
S T A N O V I S K O
k návrhu nariadenia vlády Slovenskej republiky, ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh

I.

Návrh nariadenia vlády Slovenskej republiky, ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh (ďalej len „návrh nariadenia“) predkladá ministerka pôdohospodárstva a rozvoja vidieka Gabriela Matečná podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.


II.

Predloženým návrhom nariadenia sa preberajú do právneho poriadku Slovenskej republiky takmer všetky požiadavky ustanovené v troch vykonávacích smerniciach Komisie:
· Vykonávacia smernica Komisie 2014/96/EÚ z 15. októbra 2014 o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice 2008/90/ES  (Ú. v. EÚ L 298, 16.10.2014)
· Vykonávacia smernica Komisie 2014/97/EÚ z 15. októbra 2014,  ktorou sa vykonáva smernica Rady 2008/90/ES, pokiaľ ide o registráciu dodávateľov a odrôd a o spoločný zoznam odrôd (Ú. v. EÚ L 298,  16.10.2014)
· Vykonávacia smernica Komisie 2014/98/EÚ  z 15. októbra 2014,  ktorou sa vykonáva smernica Rady 2008/90/ES, pokiaľ ide o osobitné požiadavky na rod a druh ovocných drevín uvedených v prílohe I k smernici, ako aj osobitné požiadavky, ktoré majú spĺňať dodávatelia, a podrobné pravidlá týkajúce sa úradných kontrol (Ú. v. EÚ L 298, 16.10.2014)

Predloženým návrhom nariadenia sa ruší nariadenie vlády Slovenskej republiky č. 155/2010 Z. z., v znení nariadenia vlády Slovenskej republiky č. 280/2012 Z. z., pričom sa v ňom ustanovené požiadavky prebraté zo smernice Rady 2008/90/ES uvádzajú v tomto návrhu.

Predkladateľ uvádza, že predkladaný návrh nariadenia nebude mať vplyvy na rozpočet verejnej správy, podnikateľské prostredie, životné prostredie, informatizáciu spoločnosti, ani sociálne vplyvy. Podrobné informácie o vybraných vplyvoch uvádza predkladateľ v doložke vybraných vplyvov. 

Predkladateľ deklaruje súlad návrhu nariadenia s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh nariadenia bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.


III.
Legislatívna rada vlády Slovenskej republiky prerokovala predložený návrh nariadenia na svojom zasadnutí 14. júna 2016 a odporučila ho predložiť na rokovanie vlády Slovenskej republiky v novom znení, v ktorom budú zapracované jej pripomienky.


IV.
	Sekcia vládnej legislatívy Úradu vlády Slovenskej republiky konštatuje, že v novom znení predloženého návrhu nariadenia vlády Slovenskej republiky, ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh sú pripomienky Legislatívnej rady vlády Slovenskej republiky v počte 89 zapracované a odporúča vláde Slovenskej republiky návrh nariadenia schváliť v predloženom znení.

V Bratislave 28. júna 2016


